IV motako hipersentiberatasun

IV motako hipersentiberatasuna, hipersentiberatasun berantiarra ere deitua, immunitate-sistemaren zelulak kanpoko antigenoekin lotzean agertzen den hipersentiberatasunaren erreakzioa da. Beste hipersentiberatasun moten aldean (I, II, eta III motako hipersentiberatasunak), IV motako hipersentiberatasuna ez da antigorputzen ondorioa, immunitate-sistemaren zelulena baizik (T linfozito laguntzaileena, zehazki).

Kontaktu bidezko dermatitisa da IV motako hipersentiberatasun erreakzioen ondorioz agertzen den patologietako bat. Antigenoarekin bigarren kontaktua izandakoan agertzen dira sintomak  Madigan M.T., Martinko J.M., Parker J. Brock Mikroorganismoen biologia (2007) E.H.U-ak euskaratua: 846 orr. ISBN: 978-84-9860-026-1.. Gaitza pizten duten antigenoen artean larruazalari lotzen zaizkion substantzia batzuk daude: huntzen pozoiak, bitxiak, kosmetikoak...Larruazaleko proteinekin lotzean, substantzia horiek konplexu antigenikoa sortzen dute, CD4+ linfozitoak aktibatzen dituena (linfozito horien klon bat agertuz). Substantzia horrekin bigarren kontaktua edukitzerakoan, T linfozito horiek interleukina eta gamma interferoia askatzen dituzte, makrofagoak erakarriz. Makrofagoen erasoaren ondorioz larruazaleko zelula epitelialak kaltetzen dira, dermatitisaren sintoma deserosoak azalduz. 24-48 orduetan agertzen dira sintoma horiek, hortik hipersentiberatasun honen izena (berantiarra).

Tuberkulinaren aurkako erreakzio positiboa, tuberkulosi-infekzioa duten gizabanakoetan, IV motako hipersentikortasunaren beste erreakzio bat da. Larruazalean Mycobacterium tuberculosisaren antigenoak injektatzean, bazilo tuberkulosoarekin aldez aurretik kontaktua izan duten T linfozitoak aktibatu egiten dira, makrofagoak erakartzen dituzten zitokinak askatuz eta hanturazko erreakzio lokal bat sortuz, larruazaleko injekziotik 48-72 ordutara agertzen dena. Proba honek balio diagnostiko handikoa da, haren bidez jakiten baita Mycobacterium tuberculosis-arekin kontaktua egon den ala ez.

Organoen transplanteetan ager daitezkeen errefusaren fenomenoaren atzean IV motako hipersentiberatasuna ere badago.

 Erreferentziak 

 Kanpo estekak 

Kategoria:Hipersentiberatasuna